El Festival Splash canvia d'ubicació pel 40 aniversari de la reconversió industrial
29 d’octubre 2024

El Festival del Còmic de la Comunitat Valenciana Splash, organitzat per la regidoria de Joventut i Infància de l'Ajuntament de Sagunt, que se celebrarà els pròxims 22, 23 i 24 de novembre, ha anunciat un canvi d'ubicació en la present edició 2024.

La mostra de còmic es realitzarà en la Nau Magatzem d’Efectes i Recanvis (Futur Museu industrial i de la Memòria Obrera) ([https://maps.app.goo.gl/ukt6nc8zm6vxqn488](https://maps.app.goo.gl/ukt6nc8zm6vxqn488)) situada al carrer Fundició núm. 80 del Port de Sagunt. D'esta manera l'organització ha volgut contribuir a la celebració del 40 aniversari de la lluita contra la Reconversió Industrial de 1983-1984. En la present edició el festival està especialment dedicat a les migracions, cosa que connecta directament amb els orígens del Port de Sagunt. Des de l'Ajuntament es vol agrair a la Fundació CV de Patrimoni Industrial i Memòria Obrera de Port de Sagunt totes les facilitats donades per a poder realitzar este important esdeveniment en les seues instal·lacions.

La Nau Magatzem d’Efectes i Recanvis va ser construïda en 1927 per la Compañía Siderúrgica del Mediterráneo per a emmagatzemar matrius i recanvis de peces utilitzades en la maquinària de l'empresa siderúrgica. Es tracta d'una nau rectangular de 18 metres d'ample per 70 metres de longitud, amb una superfície ocupada de 1.260 m². Composta per tres obertures, la central disposa de vies de tren per on s'introduïen les màquines i vagons, estant els laterals elevats un metre a mode d'andanes. L'obertura central queda lliure en tota la seua altura, l'obertura sud disposa d'un forjat de formigó a sis metres d'altura, mentre que l'obertura nord disposa de tres forjats, amb una altura lliure entre ells de 2,20 metres. A més, en el mur nord existix un cos annex d'una única planta i 34 metres de longitud, distribuït en diferents dependències. Després del tancament d'Altos Hornos del Mediterráneo en 1984, l'edifici va ser salvat de l'enderrocament amb el propòsit de crear un museu que relatara l'origen i desenvolupament de la ciutat factoria del Port de Sagunt.

![](/media/wocoiicd/cartel-splash-2024-nave_c.jpg?width=350&height=518&mode=max)

*   [](http://www.facebook.com/sharer.php?u=https://aytosagunto.es/va/actualitat/el-festival-splash-canvia-d-ubicacio-pel-40-aniversari-de-la-reconversio-industrial/ "Facebook")
*   [](http://twitter.com/share?url=https://aytosagunto.es/va/actualitat/el-festival-splash-canvia-d-ubicacio-pel-40-aniversari-de-la-reconversio-industrial/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-splash-canvia-d-ubicacio-pel-40-aniversari-de-la-reconversio-industrial/ "Linked In")
*   [](mailto:?body=https://aytosagunto.es/va/actualitat/el-festival-splash-canvia-d-ubicacio-pel-40-aniversari-de-la-reconversio-industrial/)